ועדת העבודה, הרווחה והבריאות, כנסת 17, פרוטוקול מספר 544, 2008-11-04 09:45

יצחק גלנטי: שלום, אני פותח את ישיבת הוועדה.

דב חנין: הקרן לילדים ולנוער בסיכון, כפי שאמרנו בדיונים הקודמים, היא אחד המכשירים היפים, החשובים והטובים ביותר שהומצאו לאורך הדרך להתמודדות עם הבעיה הקשה של ילדים ונוער בסיכון.

דב חנין: אנחנו מדברים על קרן שהמימון הציבורי שלה הוא מאוד מצומצם, אבל עדיין היא עושה מערכת אדירה של פעילויות מגוונות לתמיכה בילדים ובנוער בסיכון.

דב חנין: הקרן הזו קיימת היום במוסד לביטוח הלאומי, והיא נמצאת באיום.

דב חנין: אני שומע את עמדת משרד האוצר מפי אנשי משרד האוצר, והיא שהביטוח הלאומי צריך להתעסק רק בקצבאות.

דב חנין: מדהים לשמוע מאנשי האוצר את האמירה: מה פתאום הביטוח הלאומי נותן חכות, שייתן דגים.

דב חנין: זה רק מעיד שכל התפיסה של האוצר היא תפיסה מתוך הצרכים והאינטרסים של הרגע.

דב חנין: הרי הביקורת על הביטוח הלאומי ועל הקצבאות תמיד היתה הפוכה: למה אתם נותנים דגים, תתנו חכות.

דב חנין: עכשיו שהביטוח הלאומי נותן חכות אומרים להם: מה פתאום אתם נותנים חכות, זה לא תפקידכם לתת חכות.

דב חנין: הקרן הזו נותנת חכות.

דב חנין: היא עוזרת לילדים ולבני נוער.

דב חנין: במדינת ישראל אנחנו נמצאים במציאות עגומה, שבה שיעור הילדים הנמצאים מתחת לקו העוני הוא הגבוה ביותר בארצות המערב.

דב חנין: למעלה משליש מילדי ישראל נמצאים מתחת לקו העוני.

דב חנין: זה נתון מדהים.

דב חנין: הסיכון שבו בני נוער וילדים כאלה נמצאים בו הוא קשה ביותר.

דב חנין: מגוון האמצעים שהקרן נוקטת בהם לעזרה ולתמיכה בבני נוער בסיכון, הוא מרשים וגדול.

דב חנין: כאמור, בעזרת מימון ציבורי מאוד מצומצם הקרן הזו מצליחה למנף בתחומים רבים ומגוונים אוכלוסיות שונות של בני נוער וילדים.

דב חנין: הראייה של הקרן היא רחבה ושוויונית.

דב חנין: היא נותנת הזדמנות שווה לארגונים ורשויות בכל המגזרים.

דב חנין: אני יכול להמשיך ולנמק מדוע הקרן הזו כל כך חשובה וחיונית, אבל נדמה לי שאף אחד לא יעיז לבוא ולטעון אחרת.

דב חנין: לכן, אני אקצר כאן.

דב חנין: אם הכל כל כך יפה ומקובל, אני שואל מדוע אנחנו נדרשנו לחקיקה בנושא הזה.

דב חנין: אנחנו נדרשנו לחקיקה בנושא הזה, כיוון שהמפעל הנהדר הזה הנקרא הקרן לילדים ונוער בסיכון גם הוא נמצא על הכוונת.

דב חנין: מדינת ישראל מקצה 15,000,000 שקלים לקרן לטיפול בילדים ונוער בסיכון, וגם זה נמצא תחת המתקפה של מדיניות אנטי חברתית איומה ונוראה.

דב חנין: לכן יזמנו את החוק הזה.

דב חנין: ב-21 ביולי השנה הכנסת הזו אישרה את החוק הזה ברוב של 95 חברי כנסת אל מול אפס מתנגדים, עם התנגדות של האוצר.

דב חנין: זאת תעודת בגרות לכנסת הנוכחית.

דב חנין: אני מצטער שמשרד האוצר התנגד, ואני מצטער שמשרד האוצר עד עצם היום הזה ממשיך להתנגד.

דב חנין: אנחנו נמצאים כרגע במצוקה.

דב חנין: בכנסת ישנה הסכמה, שדברים עוברים רק באישור של ועדת הסכמות.

דב חנין: אני מקווה, שנוכח הפתיחה המשכנעת של הדברים שלי ונוכח עמדת נבחרי הציבור – בכל זאת 95 חברי כנסת הצביעו בעד, וזה לא קורה כל יום – אני מקווה שנשמע עכשיו מנציגי משרד האוצר שהם אכן מסכימים להעברתו של החוק הזה בקריאה שנייה ושלישית.

דב חנין: אחר כך נעביר אותו בקריאה שנייה ושלישית, ויבוא לציון גואל.

יצחק גלנטי: תודה רבה לחבר הכנסת דב חנין, המועמד לראשות עיריית תל אביב-יפו.

יצחק גלנטי: אני מבקש לשמוע את נציג האוצר.

דב בארי: הממשלה רואה חשיבות רבה בבואה להתמודד עם בעיית ילדים ונוער בסיכון.

דב בארי: יהיה זה לא נכון לחשוב, שה-15,000,000 שקלים האלה הם ה-15,000,000 שקלים חדשים שהממשלה רוצה לבטל, ושאין עוד כספים המיועדים למטרה זו.

דב בארי: בשנה שעברה ממשלת ישראל אמצה את דוח ועדת שמיט.

דב בארי: מדובר בדוח שייתן תוספת של 255,000,000 שקלים חדשים על פני 5 שנים.

דב בארי: בשנת 2008 ניתנו לצורך העניין הזה 85,000,000 שקלים לצורך פעילויות לילדים ונוער בסיכון ברשויות המקומיות.

דב בארי: חשוב מאוד להדגיש את הנקודה הזו.

דב בארי: הצעת החוק הזו מבקשת לבטל את הוראת השעה, ולקבוע שבאופן קבוע הקרן לילדים ונוער בסיכון תתוקצב מתוך הכספים של ביטוח לאומי.

דב בארי: ביטוח לאומי כגוף האמון היום במדינה על העברת כספים לאוכלוסיות מסוימות מתוקף סעיף 9 לחוק הביטוח הלאומי והסכמים אחרים.

דב בארי: זה עיקר ייעודו.

דב בארי: מעבר לזה הוא מתעסק באוכלוסיות נוספות.

דב בארי: יש לו את אגף השיקום.

יצחק גלנטי: אני מבקש להתייחס באופן ספציפי לחוק.

יצחק גלנטי: אני מבקש לדעת, האם ניתן להגיע להסכמות על מנת שניתן יהיה להעלות את ההצעה לקריאה שנייה ושלישית.

דב בארי: במדינת ישראל משרד הרווחה הוא הגוף העוסק בנשא של ילדים ונוער בסיכון.

דב בארי: ההוכחה לכך היא, שהתקציבים של דוח שמיט, 255,000,000 שקלים חדשים יועדו למשרד הרווחה.

דב בארי: על כן, משרד האוצר מבקש לבדוק את הנושא.

דב בארי: אנחנו לא אומרים לבוא ולבטל את הקרן, אלא להאריך את הוראת השעה בשנה נוספת.

דב בארי: זה על מנת להגיע להבנות, על מנת להבין האם ה-15,000,000 שקלים הוא הבית הנכון.

דב בארי: עובדה שעד היום רוב הכספים שהועברו לנושא הזה הגיעו ממשרד הרווחה.

דב בארי: יש פה מקום לבדוק, האם יש מקום לכפילות הזו.

יצחק גלנטי: האם זה מקובל עליך, חבר הכנסת דב חנין?

דב חנין: אני אומר בצער – ואני מניח שגם אתה שותף לצערי - שכרגע אנחנו במציאות כזו שאין לנו ברירה.

יצחק גלנטי: כלומר, האלטרנטיבה יותר גרועה מהצעת הפשרה הזו.

דב חנין: בדיוק.

דב חנין: בהעדר הסכמה של האוצר, אין לנו יכולת להביא דברים למליאה.

דב חנין: אם לא מביאים את הדברים למליאה, אין חוק.

דב חנין: כרגע משרד האוצר יכול להשתמש בזכות וטו.

דב חנין: אני אומר את זה בצער.

דב חנין: אנחנו נאשר את החוק הזה, כך שהכותרת תישאר אותו דבר, אבל התוכן שלו יהיה הארכת הוראת השעה בשנה נוספת.

דב חנין: לפחות נדע שבתקציב הקרוב הקרן לילדים ולנוער בסיכון לא תהיה עוד פעם בת ערובה של דיוני התקציב.

דב חנין: אני אומר את זה בצער, אבל בגלל הכללים בכנסת אין לי חלופה כרגע.

יצחק גלנטי: מאחר ואנחנו נמצאים במצב בו הכנסת הכניסה עצמה להליך בחירות מוקדם מהצפוי, האלטרנטיבות הן מצומצמות מאוד.

יצחק גלנטי: היכולת להעביר הצעת חוק כלשהי היא רק בהסכמות.

יצחק גלנטי: המציאות היום היא כזו, שהאוצר הוא זה שמכתיב את רוב הנושאים, בייחוד שהם תקציביים.

יצחק גלנטי: 15,000,000 שקלים הופכים את הצעת החוק לתקציבית.

יצחק גלנטי: לכן, אני מעלה את ההצעה להצבעה.

אייל לב ארי: הצעת החוק משתנה, כיוון שהוראת השעה תישאר בתוקפה.

אייל לב ארי: בסעיף קטן (ה) במקום השנה "2008" תבוא השנה "2009".

יצחק גלנטי: אבל החוק נשאר בנוסח הקיים.

אייל לב ארי: לא.

אייל לב ארי: הכותרת נשארת, אבל בסעיף קטן (ה) במקום "2008" יבוא "2009".

יצחק גלנטי: האם זה מקובל עליך, חבר הכנסת חנין?

דב חנין: בלית ברירה.

יצחק גלנטי: אם כן, אני מעלה זאת להצבעה.

דב חנין: לי אין זכות בחירה.

יצחק גלנטי: אם כן, ההצעה מאושרת על ידי כפה אחד.

יצחק גלנטי: תודה רבה, הישיבה נעולה.